Balcers pie punktiem netiek, "Sharks" septītais zaudējums pēc kārtas
Septīto zaudējumu pēc kārtas Nacionālajā hokeja līgā (NHL) piedzīvojusi Rūdolfa Balcera pārstāvētā Sanhosē "Sharks", kas ar 2:5 atzina Rietumu divīzijas spēcīgākās komandas Lasvegasas "Golden Knights" pārākumu. "Golden Knights" izcīnīja astoto panākumu pēc kārtas un kļuva par pirmo komandu, kas nodrošinājusi vietu izslēgšanas turnīrā.
Rūdolfs Balcers uz ledus pavadīja 14:47 minūtes (1:30 vairākumā), bet ar rezultativitātes punktiem neizcēlās. Balcers izdarīja sešus spēka peņēmienus, divas reizes atņēma pretiniekiem ripu un spēli noslēdza ar neitrālu +/- koeficientu. Pēdējo desmit spēļu laikā Balcers guvis vienus vārtus un atdevis vienu rezultatīvu piespēli, bet sezonā kopumā viņam seši vārti un astoņas piespēles.
Tāpat kā iepriekšējā abu komandu tikšanās reizē, kurā "Sharks" piedzīvoja zaudējumu pēcspēles metienos, rezultātu atklāja Rūdolfa Balcera pārstāvētā komanda, kad precīzs metiens no vārtu priekšaas padevās Tīmo Meieram (1:0). Pēc pāris minūtēm Rietumu divīzijas līdere "Golden Knights" panāca izlīdzinājumu spēlē. Vārtus guva Džonatans Maršesū (1:1). Pirmajā trešdaļā divīzijas līdere, kurai bija nepieciešams punkts, lai garantētu vietu izslēgšanas turnīrā, nomētāja "Sharks" vārtus, izdarot par 11 metieniem vairāk, bet rezultāts uz tablo nemainījās.
Otrajā periodā Tomāšs Hertls panāca 2:1, kurš ar spēcīgu metienu pārspēja Lasvegasas komandas vārtu vīru. Laukumā atradās arī Balcers, bet pie rezultativitātes punktiem viņam tikt neizdevās. Prieki gan bija īsi, jo nedaudz vēlāk trešos vairākuma vārtus divu savstarpējo spēļu laikā guva Marks Stouns (2:2), savukārt 10 sekundes pirms trešdaļas noslēguma Alekss Taks izvirzīja vadībā "Golden Knights" (2:3). Nepilnas septiņas minūtes līdz spēles beigām Maršesū ar skaistu metienu tuvajā vārtu stūrī panāca 4:2. Spēles izskaņā "Sharks" noņēma vārtsargu, un "Golden Knights" guva piektos vārtus (2:5), nodrošinot pārliecinošu uzvaru. Lasvegasa kļuvusi par pirmo komandu, kas šosezon nodrošinājusi vietu izslēgšanas turnīrā.
Nākamo spēli "Sharks", kas ar 41 punktu atrodas Rietumu divīzijas sestajā pozīcijā, aizvadīs naktī uz svētdienu, kad tā tiksies ar divīzijas šī brīža trešo spēcīgāko komandu Minesotas "Wild".
NHL kopvērtējums
|Centrālā div.||S||P||Austrumu div.||S||P||Ziemeļu div.||S||P||Rietumu div.||S||P|
|Hurricanes||45||65||Capitals||46||62||Maple Leafs||46||61||Golden Knights||46||68|
|Panthers||47||65||Islanders||46||62||Jets||45||57||Avalanche||43||64|
|Lightning||46||62||Penguins||46||61||Oilers||45||56||Wild||45||61|
|Predators||48||52||Bruins||44||58||Canadiens||44||49||Coyotes||47||45|
|Stars||45||50||Rangers||46||52||Flames||45||41||Blues||43||44|
|Blackhawks||47||49||Flyers||45||47||Canucks||39||39||Sharks||46||41|
|Red Wings||48||39||Devils||45||34||Senators||46||36||Kings||43||40|
|Blue Jackets||48||39||Sabres||46||31||Ducks||47||35|